b"\n_START_ARTICLE_\nManbij\n_START_SECTION_\nHistoria\n_START_PARAGRAPH_\nNykyisen Manbijin alueella Pohjois-Syyriassa on ollut ihmisasutusta jo kivikaudelta l\xc3\xa4htien ja keinokasteluj\xc3\xa4rjestelmi\xc3\xa4 on rakennettu jo Assyrian valtakunnan aikana, jolloin ilmeisesti paikalla ollut kaupunkimainen asutuskeskus tunnettiin nimell\xc3\xa4 Nappigi tai Nampigi. Salmanassar III nimesi kaupungin uudestaan antaen sille nimen Lita A\xc5\xa1ur. My\xc3\xb6hemmin kaupungista k\xc3\xa4ytettiin my\xc3\xb6s nimi\xc3\xa4 Bambyce, Hierapolis ja Hieropolis. Hieman ennen Aleksanteri Suuren valtakautta Manbijia hallitsi 'Abd Hadad -niminen kuningas, joka l\xc3\xb6i omia kolikoitaan. 'Abd Hadad merkitsee Hadadin palvojaa ja antiikin aikoina kaupunki olikin ukkosenjumala Hadadin ja t\xc3\xa4h\xc3\xa4n liitetyn Atargatiksen kulttipaikka. Hellenistisell\xc3\xa4 kaudella kaupungin sotilaallinen merkitys korostui sen suojatessa aleuita l\xc3\xa4nness\xc3\xa4 hy\xc3\xb6kk\xc3\xa4yksilt\xc3\xa4 id\xc3\xa4st\xc3\xa4. Marcus Licinius Crassus ry\xc3\xb6sti kaupungin ennen ep\xc3\xa4onnistunutta sotaretke\xc3\xa4\xc3\xa4n Parthiaa vastaan. Sittemmin kaupunki oli t\xc3\xa4rke\xc3\xa4 roomalaisten tukikohta n\xc3\xa4iden sodissa Persian sasanideja vastaan. Mabij oli keisari Julianuksen tukikoihta t\xc3\xa4m\xc3\xa4n sotaretkell\xc3\xa4 Ktesifonia vastaan, jolla h\xc3\xa4n haavoittui ja sai surmansa. 200-luvulla Manbij lukeutui Syyrian suurimpiin kaupunkeihin ja 300-luvulla Constantius II teki Manbijista Eufratensisin provinssin p\xc3\xa4\xc3\xa4kaupunki._NEWLINE_Islaminuskoiset arabit valtasivat Manbijin vuonna 637 ja alueelle asettui arabiheimoja Jemenist\xc3\xa4. Vuonna 748 kaupunkia h\xc3\xa4vitti maanj\xc3\xa4ristys, jossa tuhoutui muun muassa sen kirkko. Arabit k\xc3\xa4yttiv\xc3\xa4t kaupunkia tukikohtana sotaretkill\xc3\xa4 Bysantin valtakuntaa vastaan ja my\xc3\xb6hemmin kaupunki vaihtoi omistajaa muslimien ja kreikkalaisten v\xc3\xa4lill\xc3\xa4 useampaan otteeseen. Ibn Hawkal kuvaili kaupungin k\xc3\xa4sitt\xc3\xa4v\xc3\xa4n useita muinaisia toreja ja kreikkalaisia raunioita. Ristiretkel\xc3\xa4iset valtasivat kaupungin 1100-luvulla, mutta Saladin valtasi sen takaisin vuonna 1175. Kaupunki raunioitui mongolien sotaretkien aikana ja se menetti aikaisemman loistonsa. Vuonna 1349 kaupunkiin iski tuhoisa kulkutauti ja 1400-luvulla se k\xc3\xa4rsi Timur Lenkin sotaretkist\xc3\xa4. Manbij ja muu Syyria p\xc3\xa4\xc3\xa4tyi osaksi Osmanien valtakuntaa vuonna 1516. Osmanien valtakunnassa Manbij oli Aleppon wilayetiin kuuluvan kadan hallinnollinen keskus. Kaupungin asukkaat olivat kurdeja ja arabilaistuneita turkkilaisia. San Stefanon rauhan j\xc3\xa4lkeen kaupunkiin asettui my\xc3\xb6s t\xc5\xa1erkessej\xc3\xa4._NEWLINE_Vuonna 1921 Manbijista tuli osa Ranskan hallitsemaa Syyria. Vuonna 1932 sen asukasluku oli 2\xc2\xa0000 ja heist\xc3\xa4 800 oli t\xc5\xa1erkessej\xc3\xa4. Kaupunki kasvoi merkitt\xc3\xa4v\xc3\xa4sti Tabqan padon rakentamisen j\xc3\xa4lkeen, joka johti tieverkon parantumiseen, s\xc3\xa4hk\xc3\xb6njakelun lis\xc3\xa4\xc3\xa4ntymiseen ja keinokastelun tehostumiseen. Itsen\xc3\xa4isess\xc3\xa4 Syyriassa vuonna 1981 kaupungin asukasluku oli 30\xc2\xa0844. Syyrian sis\xc3\xa4llissodan alettua \xc3\xa4\xc3\xa4riliike Isis valtasi Manbijin vuonna 2014. Yhdysvaltojen tukema Syyrian demokraattiset voimat eli SDF uutisoi vallanneensa kaupungin Isisilt\xc3\xa4 elokuussa 2016. Manbijin taistelu oli kest\xc3\xa4nyt kaksi kuukautta. Vallanvaihdossa t\xc3\xa4rke\xc3\xa4 rooli oli kurditaistelijoilla, mik\xc3\xa4 on puolestaan huolestuttanut Turkin hallitusta. Turkki pit\xc3\xa4\xc3\xa4 Syyrian kurdien YPG-j\xc3\xa4rjest\xc3\xb6\xc3\xa4 terroristij\xc3\xa4rjest\xc3\xb6 PKK:n osana ja Turkki on vaatinut j\xc3\xa4rjest\xc3\xb6n taistelijoiden vet\xc3\xa4ytymist\xc3\xa4 Manbijista uhaten sit\xc3\xa4 sotatoimilla.\n_START_SECTION_\nV\xc3\xa4est\xc3\xb6\n_START_PARAGRAPH_\nVuoden 2004 v\xc3\xa4est\xc3\xb6nlaskennassa kaupunkiin kirjattiin 99\xc2\xa0497 ja koko piirikuntaan 408\xc2\xa0143 asukasta. Vuonna 1945 kaupungin asukasluku oli 4\xc2\xa0653, vuonna 1960 8\xc2\xa0577, 1970 14\xc2\xa0635 ja 1980 30\xc2\xa0844. Kaupungin asukkaat ovat etniselt\xc3\xa4 taustaltaan kurdeja, arabeja ja t\xc5\xa1erkessej\xc3\xa4. Monet paikalliset kuuluvat suufilaiseen Naqshbandi-veljeskuntaan. Merkitt\xc3\xa4v\xc3\xa4 yhteiskunnallinen merkitys on my\xc3\xb6s heimojaolla."